  Анжелика Тихонова корреспондент Удмуртиын егитъёслы «ЭТНОэксперт» йӧслыккуспо шудон ортчоз. Отчы шаерысьтымы школаосын 14–17 аресъем дышетскисьёслэн командаоссы пыриськозы. Со сярысь ивортэ элькунысь Калыкъёслэн эшъяськон юртсылэн пресс-службаез. Шудонлэн ужпумез — егитъёслэсь этнокультура сярысь тодон-валанзэс будэтон но лулчеберет пыр пӧртэм калыкъёслэсь эшлыко куспъёссэс кылдытон. Ужрадэ котькуд муниципал кылдытэтлэсь быдэн куинь команда пыриськыны быгатэ. Радъясьёслэн чакламзыя, оглом 500 пала адями пыриськоз. Кызьы вераз иворъёсъя «Удмуртия» агентстволэн корреспондентэзлы Удмуртиысь егитъёслы йӧскалык но лулчеберет огазеяськонъёссылэн «Вместе» ассоциацизылэн координаторез Мария Царёва, шудон пятиборье амалэн радъяськоз. Со улсын пиналъёслы вить уж сётэмын луоз. Кылсярысь, тодыны, кыӵе калыклэн гурез чузъяське, озьы ик пӧраськемъёсты тодмано, йӧскалык улон интыосъя файнворд (шарада) лэсьтоно но этноазбукаез сэрттоно-пертчоно луоз.  Нырысетӥез пумиськон 25-тӥ шуркынмонэ Можга карысь «Октябрь» лулчеберет юртын ортчоз. Отчы Алнаш, Грак, Вавож, Кизнер, Можга ёросъёсысь но Можга карысь командаос пыриськозы. Со сяна эшшо куинь шудонъёс ортчозы. 29-тӥ шуркынмонэ — Глазкарын (Эгра, Кез, Дэбес, Юкаменск, Балезино, Красногорск, Яр, Глаз ёросъёс но Глазкар), 8-тӥ толсуре — Сарапулын (Сарапул кар, Сарапул, Кияса, Каракулиноно Камбарка ёросъёс) но 13-тӥ толсуре — Ижкарын (Сьӧлта, Сюмси, Ува, Пичи Пурга, Дэри, Якшур-Бодья, Шаркан ёросъёс, Вотка но Ижкар). Со пумиськонъёсын 1-тӥ, 2-тӥ но 3-тӥ интыосты басьтэмъёс 20-тӥ толсуре Калыкъёслэн эшъяськон юртазы йылпумъясь шудонэ пыриськозы. Тегъёс: Лулчеберет Ижкар Можга егитъёс Удмуртия йӧслыкъёс  